MILL ยืนยันปีนี้พลิกมีกำไร-มีลุ้นจ่ายปันผล
MILL ยืนยันปีนี้พลิกมีกำไร-มีลุ้นจ่ายปันผล คาดรับรู้กำไรขายที่ดินมูลค่า 1.31 พันลบ. ให้ GEL ได้ทันที เผยบอร์ดไฟเขียวซื้อหุ้น “ซันเทคเมทัลส์” ผู้ประกอบธุรกิจผลิตและค้าเศษเหล็กคุณภาพดี มูลค่า 1.04 พันลบ. จาก GEL เพื่อขยายธุรกิจได้ครบวงจร-ช่วยลดต้นทุน
31 ก.ค. 2558

นางสาวจุรีรัตน์ ลปนาวณิชย์ ผู้ช่วยกรรมการผู้จัดการใหญ่สายงานบัญชีและการเงิน บริษัท มิลล์คอน สตีล จำกัด (มหาชน) หรือ MILL เปิดเผยว่า บริษัทยังคงยืนยันคาดการณ์ว่าปีนี้จะพลิกมีกำไรสุทธิ ทำให้ภาพรวมของบริษัทในปีนี้จะพลิกกลับมาเทิร์นอะราวด์ และมีโอกาสจ่ายปันผลให้กับผู้ถือหุ้นได้
ขณะที่ล่าสุดคณะกรรมการบริษัทอนุมัติการขายที่ดินในจ.ระยอง จำนวน 180 ไร่ มูลค่ารวม 1,314 ล้านบาท ให้แก่บริษัท เจนเนอรัล เอนจิเนียริ่ง จำกัด (มหาชน) หรือ GEL คาดว่าบริษัทจะสามารถรับรู้กำไรได้ทันที
นอกจากนี้คณะกรรมการบริษัทยังอนุมัติให้ซื้อหุ้นสามัญทั้งหมดของบริษัท ซันเทคเมทัลส์ และกลุ่มบริษัท มูลค่ารวม 1,040 ล้านบาท จาก GEL โดยซันเทคเมทัลส์ เป็นผู้ประกอบธุรกิจผลิตและค้าเศษเหล็กคุณภาพดี โดยการนำผลิตภัณฑ์ที่หมดอายุการใช้งานแล้วและมีเหล็กเป็นส่วนประกอบ หรือเศษซากเหล็กอุตสาหกรรม มาผลิตเป็นเศษเหล็กคุณภาพดี สามารถนำมาใช้เป็นวัตถุดิบตั้งต้นในการผลิตเหล็กกลางน้ำประเภทอื่นๆ ซึ่งจะทำให้บริษัทขยายธุรกิจเหล็กอย่างครบวงจร ตั้งแต่ต้นน้ำจนถึงปลายน้ำ และยังเป็นการการันตีเศษเหล็กคุณภาพดี และประหยัดต้นทุน เพื่อเป็นวัตถุดิบในการผลิตเหล็กเกรดพิเศษด้วย
ทั้งนี้การเข้าซื้อกิจการจากซันเทคเมทัลส์ นอกจากทำให้มิลล์คอนสตีล ขยายธุรกิจได้ครบวงจรและยังช่วยลดต้นทุน สร้างความมั่นใจในคุณภาพเศษเหล็กเพื่อลดปัญหา วัตถุดิบที่ด้อยคุณภาพ  เพราะบริษัทกำลังขยาย ธุรกิจ เพื่อผลิตเหล็กเกรดพิเศษ ที่ต้องการคุณภาพสูงมาก
โดยการทำธุรกรรมการขายที่ดินและธุรกรรมการซื้อกิจการกลุ่มซันเทค อยู่ภายใต้เงื่อนไขว่าที่ประชุมผู้ถือหุ้นของบริษัทจะต้องอนุมัติให้มีการทำธุรกรรมดังกล่าว โดยบริษัทจะมีการจัดประชุมวิสามัญผู้ถือหุ้น เพื่อขออนุมัติเข้าทำรายการดังกล่าวในวันที่ 18 ก.ย.58 โดยจะต้องได้รับการอนุมัติด้วยคะแนนเสียงไม่น้อยกว่า 3 ใน 4 ของจำนวนเสียงทั้งหมดของผู้ถือหุ้นที่มาประชุมและมีสิทธิลงคะแนน โดยไม่นับส่วนของผู้ถือหุ้นที่มีส่วนได้เสียกับการเข้าทำรายการข้างต้น